Az indianapolisi junior úszó-vb zárónapján Milák Kristóf megszerezte a magyar küldöttség ötödik aranyérmét.

200 pillangón 1:53,87-tel jött be az első helyre, ezen a távon a budapesti vb-n Cseh László és Kenderesi Tamás indult - Milák Budapesten ezüstérmes lett százon -, előbbi a második, utóbbi a negyedik helyen végzett. Ezzel az idővel Milák harmadik lett volna a Duna Arénában, de a szabályok értelmében csak két magyar állhatott rajtkőre.

Ez a teljesítmény csak azért nem világcsúcs, mert annál ő tudott jobbat az ifi Eb-n. De már most előrejelzi, óriási küzdelem lesz a magyarok között, hogy egyáltalán valaki bekerülhessen a 2019-es vb-csapatba.

Németh Nándor 100 gyorson, Késely Ajna kétszázon lett ezüstérmes a zárónapon.

Magyarországnak a vb előtt aranyérme sem volt, most mindjárt öt is lett, az érdi Milák egymaga négyet nyert - mindkét gyorsváltó tagja volt -, amivel a férfiak között a legeredményesebb.

Emellett a mieink még 8 ezüstöt és 3 bronzot szereztek, amivel a legjobb európai nemzetként fejezték be a korosztályos vb-t.